Hjallerups herrehold i første division indkasserer endnu et nederlag i en i forvejen miserabel sæson.

Bundopgøret mod rækkens nummer næstsidst udstiller igen Hjallerup som et hold med kurs mod 2. division. Nordjyderne tager hjem fra HB Køges hjemmebane med et sviende nederlag på 30-23, og dermed lægger Hjallerup sig med al tydelighed til rette på rækkens sidsteplads. Holdet havde ellers en oplagt chance for at hive point hjem mod Køge, der ligesom Hjallerup har kæmpet for at holde sig flydende over nedrykningsstregen. Inden dagens kamp havde Hjallerup syv point for 22 kampe, mens Køge blot var tre point foran. Der spilles yderligere tre kampe i 1. division senere i dag. Holdet lige over nedrykningsstregen, Ajax København, møder Lemvig, mens Vesthimmerland er sydpå og møder Tønder.